ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สธ. 1/2560        

    เรื่อง  หลักเกณฑ์ในรายละเอียดเกี่ยวกับข้อกําหนดตามลักษณะเฉพาะ

    ของการให้บริการสําหรับผู้ประกอบธุรกิจหลักทรัพย์

    และผู้ประกอบธุรกิจสัญญาซื้อขายล่วงหน้า

    (ฉบับที่ 2)

                            

อาศัยอํานาจตามความในข้อ 5(1) ประกอบกับข้อ 12 ข้อ 38(1) และข้อ 53 แห่งประกาศคณะกรรมการกํากับตลาดทุน ที่ ทธ. 35/2556  เรื่อง มาตรฐานการประกอบธุรกิจ โครงสร้างการบริหารงาน ระบบงาน และการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า ลงวันที่ 6 กันยายน พ.ศ. 2556  สํานักงานออกประกาศไว้ดังต่อไปนี้ 


ข้อ ๑ ให้เพิ่มความต่อไปนี้เป็นข้อ 4/1 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 12/2558  เรื่อง หลักเกณฑ์ในรายละเอียดเกี่ยวกับข้อกําหนดตามลักษณะเฉพาะของการให้บริการสําหรับผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า ลงวันที่ 3 เมษายน พ.ศ. 2558

                   “ข้อ 4/1   ในกรณีที่เป็นการมอบหมายให้บุคลากรจากต่างประเทศดังต่อไปนี้ ทําหน้าที่แนะนําการลงทุนแก่ลูกค้าในงานสัมมนา ให้ผู้ประกอบธุรกิจสามารถดําเนินการได้โดยไม่ต้องปฎิบัติหลักเกณฑ์ที่กําหนดในข้อ 4 

                   (1)  บุคลากรจากต่างประเทศซึ่งผู้ประกอบธุรกิจได้ดําเนินการตามหลักเกณฑ์เกี่ยวกับการมอบหมายให้บุคลากรจากต่างประเทศเข้ามาให้คําแนะนํา ตามประกาศมาตรฐานการประกอบธุรกิจ หรือประกาศคณะกรรมการกํากับตลาดทุนว่าด้วยการให้บริการแก่ลูกค้าในการลงทุนในผลิตภัณฑ์ในตลาดทุนที่เป็นสกุลเงินตราต่างประเทศ แล้วแต่กรณี

                   (2)  บุคลากรจากต่างประเทศซึ่งผู้ประกอบธุรกิจมอบหมายให้ทําหน้าที่ให้คําแนะนําเฉพาะแก่ลูกค้าที่มีลักษณะดังนี้

(ก)  ธนาคารแห่งประเทศไทย

(ข)  ธนาคารพาณิชย์ 

(ค)  สถาบันการเงินที่มีกฎหมายเฉพาะจัดตั้ง

(ง)  บริษัทหลักทรัพย์ 

(จ)  ผู้ประกอบธุรกิจสัญญาซื้อขายล่วงหน้า

(ฉ)  บริษัทประกันชีวิต

(ช)  บริษัทประกันวินาศภัย

(ซ)  กองทุนรวม

(ฌ)  กองทุนส่วนบุคคล

(ญ)  กองทุนสํารองเลี้ยงชีพ

(ฎ)  กองทุนบําเหน็จบํานาญข้าราชการ

(ฏ)  กองทุนประกันสังคม

(ฐ)  บริษัทจดทะเบียนในตลาดหลักทรัพย์แห่งประเทศไทย

(ฑ) นิติบุคคลที่จดทะเบียนตามกฎหมายไทยที่มีสินทรัพย์ตามงบการเงินตั้งแต่ 5,000 ล้านบาทขึ้นไป

(ฒ) บุคคลอื่นที่ธนาคารแห่งประเทศไทยกําหนดให้สามารถนําเงินไปลงทุนในผลิตภัณฑ์ในตลาดทุนที่ออกหรือเสนอขายในต่างประเทศได้  ทั้งนี้ ตามที่สํานักงานกําหนด”


ข้อ ๒ ให้ยกเลิกความในข้อ 5 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สธ. 12/2558  เรื่อง หลักเกณฑ์ในรายละเอียดเกี่ยวกับข้อกําหนดตามลักษณะเฉพาะของการให้บริการสําหรับผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า ลงวันที่ 3 เมษายน พ.ศ. 2558 และให้ใช้ความต่อไปนี้แทน

                   “ข้อ 5  ในกรณีที่ผู้ประกอบธุรกิจตรวจพบการกระทําของบุคลากรที่ได้รับมอบหมายตามข้อ 4 หรือข้อ 4/1 ที่อาจเข้าข่ายเป็นการฝ่าฝืนหรือไม่ปฏิบัติตามหลักเกณฑ์ที่คณะกรรมการ ก.ล.ต. คณะกรรมการกํากับตลาดทุน หรือสํานักงาน ประกาศกําหนด ให้ผู้ประกอบธุรกิจแจ้งต่อสํานักงานภายในสิบวันทําการนับแต่วันที่ตรวจพบ พร้อมทั้งระบุมาตรการป้องกันการเกิดเหตุการณ์ในลักษณะเดียวกันนี้ที่อาจเกิดขึ้นอีก”


ข้อ ๓ ประกาศนี้ให้ใช้บังคับตั้งแต่วันที่ 16 กุมภาพันธ์ พ.ศ. 2560 เป็นต้นไป


ผู้มีอํานาจลงนาม - ประกาศ  ณ  วันที่  17 มกราคม พ.ศ. 2560

 

 

 

                                                              (นายรพี  สุจริตกุล)

                                                                  เลขาธิการ

                                       สํานักงานคณะกรรมการกํากับหลักทรัพย์และตลาดหลักทรัพย์